Materiál predkladaný na 5/11 zasadnutie

Dozornej rady Sociálnej poisťovne

konané dňa 20. septembra 2011

# 1

**Stratégia sekcie dôchodkového poistenia**

**na roky 2012 - 2016**

**Dôvod predloženia:**

vlastná iniciatíva

**Materiál predkladá:**

##### Ing. Ľuboš Lopatka, PhD.

generálny riaditeľ Sociálnej poisťovne

**Materiál obsahuje:**

1. Návrh uznesenia Dozornej rady Sociálnej poisťovne
2. Predkladaciu správu
3. Stratégiu sekcie dôchodkového poistenia na roky 2012 - 2016

**Návrh uznesenia**

**Dozornej rady Sociálnej poisťovne**

**Dozorná rada Sociálnej poisťovne**

**prerokovala**

stratégiu sekcie dôchodkového poistenia na roky 2012 - 2016.

**Predkladacia správa**

Stratégia sekcie dôchodkového poistenia na roky 2012 - 2016 vychádza zo strategických zámerov činnosti Sociálnej poisťovne na obdobie rokov 2011 – 2016 a tiež z analýzy súčasného stavu sekcie dôchodkového poistenia. Za najzávažnejšie slabé stránky sú považované najmä:

* vysoká administratíva procesov výkonu dôchodkového poistenia,
* nedostatočná informovanosť klienta o jeho nárokoch v oblasti dôchodkového poistenia,
* administratívna záťaž klientov, ktorí sú povinní predkladať spolu so žiadosťami príslušné papierové formuláre, potvrdenia a ďalšie dokumenty ako podklady pre konanie,
* agendovo orientované aplikačné informačné systémy - jednotlivé aplikácie majú vlastné registre (údaje rovnakého charakteru sa evidujú a spravujú v rôznych systémoch bez vzájomnej kontroly).

Strategické ciele sekcie dôchodkového poistenia sa zameriavajú na:

* zefektívnenie vnútorných procesov ústredia a pobočiek Sociálnej poisťovne v oblasti dôchodkového poistenia,
* zvyšovanie povedomia klientov o nárokoch v oblasti dôchodkového poistenia,
* využívanie získaných informácií o klientoch v rámci Sociálnej poisťovne,
* znižovanie administratívnej zaťaženosti klientov,
* rýchlejšiu a efektívnejšiu výmenu informácií o klientoch medzi inštitúciami, rovnako aj medzi klientom a Sociálnou poisťovňou,
* znižovanie časovej náročnosti klienta na vybavovanie svojich požiadaviek,
* sumarizáciu údajov o klientovi a ich využívanie Sociálnou poisťovňou i samotným klientom prostredníctvom elektronického dôchodkového účtu,
* odstraňovanie manipulácie s „papierovým“ dávkovým spisom.

Naplnenie strategických cieľov sekcie dôchodkového poistenia prinesie:

* skrátenie lehôt vybavovania podaní,
* minimalizáciu chybovosti,
* proklientskú orientáciu,
* rozširovanie elektronizácie,
* realizáciu výkonu dôchodkového poistenia kvalitne, rýchlo a efektívne.